AU KUNINGA KOGUDUS, JERUUSALEMM
Shalom, sõbrad! Tore olla teiega.
Usun, et Jumala Sõna on õnnistus.
Täna õpetan teile Pühakirjast seda,
mida Jumal on südamele pannud.
Usun, et see õnnistab teid.
Vaatame Johannese evangeeliumi 1. peatükki.
Peame austama Jumala Sõna, siis see õnnistab meid.
"Alguses oli Sõna ja Sõna oli Jumala juures ja Sõna oli Jumal.
Seesama oli alguses Jumala juures.
Kõik on tekkinud tema läbi
ja ilma temata ei ole tekkinud midagi, mis on sündinud."
Temas oli elu, ja elu oli inimeste valgus.
ja valgus paistab pimeduses, ja pimedus ei ole seda võtnud omaks."
Ka Jesaja ütleb 55. peatükis,
et Jumala Sõna ei naase tühjalt,
vaid teeb seda, milleks Issand Ta saatis.
Usume siis, et see, mida täna kuuleme,
õnnistab meid ja kannab meie elus vilja.
Heebrealaste 4 ütleb,
et Egiptusest tulnud Iisraeli rahvas kuulis Jumala Sõna,
kuid see ei imbunud usu läbi neisse.
Nad ei võtnud Jumala Sõna vastu ega kuuletunud sellele.
Seepärast ei pääsenud nad tõotatud maale.
Täna kutsub Jumal meid oma hingamisse ja rahusse
oma Sõna kaudu.
Jumala Sõna kirjutas Püha Vaim,
Messia jüngrite, apostlite ja prohvetite vahendusel.
Kui kuuleme ja kuuletume Jumala Sõnale,
kuuletume Pühale Vaimule.
Püha Vaim avab uksi, millele meie pole mõelnudki.
Räägin täna suust ja keelest.
Hesekieli 28:11 -
Ja mulle tuli Issanda sõna; ta ütles:
Inimesepoeg, alusta nutulaulu Tüürose kuninga pärast ja ütle talle:
Nõnda ütleb Issand Jumal: Sa olid nagu eeskujulikkuse pitserimärk
täis tarkust ja täiuslikult ilus.
Sa olid Eedenis, Jumala aias,
sul olid katteks kõiksugu kalliskivid: rubiin, topaas ja jaspis,
krüsoliit, karneool ja nefriit, safiir, türkiis ja smaragd;
su raamistised ja õnarused olid kullast tehtud,
valmistatud su loomispäeval.
Sa olid nagu keerub, hiilgav kaitsja, ja ma panin sind pühale mäele;
sa olid otse jumalik olend, kes võis käia tuliste kivide keskel.
Sa olid laitmatu oma teedel alates su loomispäevast,
kuni sinus leiti ülekohut.
Sinu suure kaubitsemise tõttu täitus su sisemus vägivallaga
ja sa tegid pattu.
Sellepärast tõukasin ma su Jumalamäelt ja hävitasin su,
kaitsja keerub, tuliste kivide keskelt."
Siin räägitakse saatanast.
Ta oli hommikutäht, koidiku poeg, suur ja kaunis ingel.
Ta oli Jumala sulane, kes juhatas ülistust Jumala auks.
Ta oli valguse ingel,
kuni langes pattu.
Mis patt see oli?
Esimene patt toimus Taevas. Mis seal toimus?
Pärast seda pole patt enam Taevasse pääsenud.
Jeesus ütleb Matteuse 26:
"See on minu lepinguveri,
mis valatakse paljude eest pattude andeksandmiseks!"
Peame hülgama oma patud ja laskma Messia verel,
Jumala Sõnal ja Pühal Vaimul end pühitseda.
Vennad-õed, Jumal ütles,
et Tema ees ei saa kunagi pattu olla.
Tänu Jumalale siis Messia vere ja ihu eest.
Kuid mis oli hommikutähe, koidiku poja patt?
Ta oli täiuslik ingel.
See oli uhkeldav kõne.
Vaatame Jesaja raamatust, mis Taevas õieti juhtus.
Loeme Jesaja 14:12-15, ja siis selgitan teile midagi.
"Kuidas sa ometi oled alla langenud taevast, helkjas hommikutäht,
koidiku poeg, tükkidena paisatud maha, rahvaste alistaja?
Sina ütlesid oma südames: Mina tõusen taevasse,
kõrgemale kui Jumala tähed tõstan ma oma aujärje
ja istun kogunemismäele kaugel põhjamaal.
Ma lähen üles pilvede kõrgustikele,
ma teen end Kõigekõrgema sarnaseks.”
Aga sind tõugati alla surmavalda, kõige sügavamasse hauda."
Pange tähele, mida siin öeldakse.
Patt algas tema südames.
Ta tahtis end ülendada.
Kujutlege, milline hommikutäht inglite seas oli.
Ta hakkas inglitele rääkima:
"Jumal on küll hea, kuid Ta ei anna teile seda, mida väärt olete.
Ta ei avalda teile, et võiksite Tema sarnaseks saada."
Nii rääkis ta ka Aadamale ja Eevale.
"Kui seda vilja sööte, muutute Jumala sarnasteks."
On teil meeles, mida tegi Taaveti poeg Absalom?
Ta tegi saatana juhatusel samasuguseid asju.
Uhkus on esimene patt.
See täitis hommikutähe, koidiku poja, südame.
Kuna ta süda läks uhkeks,
ja tema suu rääkis vägivalda ja upsakust.
Ta rääkis Jumalast ülemeelselt. Jumal vihkab seda.
Lähme tagasi Hesekieli juurde.
Hesekieli 28:17 - "Su süda läks ülbeks ..."
Südame uhkusel on tagajärjed.
Suu hakkab hooplema.
Kui süda on alandlik, suu ei hoople, vaid räägib Jumala Sõna.
"Ava oma suu ja ma täidan selle." Kuid see algab südamest.
Hes. 28:17 - "Su ilu tõttu läks su süda ülbeks,
oma hiilguse pärast sa kaotasid tarkuse.
Ma viskasin su maa peale,
ma panin su kuningate ette, et nad saaksid sind vahtida.
Oma paljude süütegudega, oma ülekohtuse kaubitsemisega
teotasid sa oma pühamuid;
sellepärast ma lasksin su keskel puhkeda tule - see neelas sinu."
Sa muutusid hirmutiseks ja sind ei ole enam iialgi.”
See on prohvetlik sõna sellest,
et ühel päeval hävitab Jumal saatana lõplikult.
See on meile tugevaks õpetuseks ja eeskujuks.
Peame puhastama oma südamed kõigest uhkusest ja patust.
Meil on kõik, mida selleks vajame.
Jeesus räägib südamest ja suust Luuka 6:46 -
Aga miks te mind hüüate: Issand, Issand!” ega tee, mida ma ütlen?
Enne seda ütles Ta midagi tähtsat.
Luuka 6:43: "Ei ole head puud, mis kannaks halba vilja,
ega jälle halba puud, mis kannaks head vilja.
Iga puu tuntakse ära ju tema viljast,
sest ei korjata viigimarju kibuvitstelt
ega koguta ohakailt viinamarjakobaraid.
Hea inimene toob välja head oma südame heast tagavarast
ja paha inimene toob pahast välja paha,
sest ta suu räägib sellest, millest on tulvil ta süda."
Tahame puhast suud.
On teil meeles, kui Jesaja nägi elavat Jumalat?
Ta nägi keerubeid ja seeraveid, Jumala au.
Ta ütles: "Häda mulle! Sest et ma olen roojane mees huultelt
ja elan roojaste huultega rahva keskel."
Ta mõistis, et tema kõne polnud püha.
Tagarääkimine on Jumala pühaduse vastu.
Kui me ei lõpeta tagarääkimist ja uhkustamist,
pöördub Jumal meie vastu.
Sõnas öeldakse,
et Jumal paneb uhketele vastu, kuid annab alandlikele armu.
Tahame puhast suud,
kuid kui süda pole puhas, kuidas saaks suugi olla?
"Sest südame küllusest räägib suu."
Vennad-õed, Jumal tahab,
et puhastame oma südamed Jumala Sõnaga.
Vaatame, mida ütleb Efeslaste kiri
Jumala Sõna kaudu puhastumisest.
Efeslastele 5:25 -
Mehed, armastage naisi,
nagu Kristus on armastanud kogudust ja loovutanud iseenese tema eest,
et teda pühitseda, olles ta puhastanud vees pesemisega sõna läbi.
Peame pesema oma südamed Jumala Sõna kaudu,
vees pesemisega.
On tähtis iga päev Jumala Sõnaga täituda
ja arendada igapäevast suhet Jumalaga.
Mõistkem enda üle kohut, et meie üle kohut ei mõistetaks.
Kui miski meie südames meid süüdistab,
kui palju enam me tegelikult Jumala ees süüdi oleme?
Kui oleme uuesti sündinud, teame oma südames,
mis on õige ja mis vale.
Kui oleme uuesti sündinud,
häirivad meid vale, patt ja kõik ebapuhtus.
Peame endaga ausad olema.
Peame pöörduma Jumala poole,
puhastuma Jumala Sõnaga ja pühitsema end Püha Vaimu abil.
Peame paluma, et Jumal puhastaks meid.
Alistugem end Jumala alla. Jumal ei taha meid sundida.
Ta ootab, et alandaksime end ise Tema ees.
Jaakobuse 4:7 -
"Alistuge siis Jumalale!
Pange vastu kuradile, siis ta põgeneb teie juurest."
Esimene asi pole kuradile vastu panemine,
vaid Jumalale alistumine.
Ta ei taha teid alistada, vaid et te ise Tema ees alistuksite.
Ta tahab, et teeksite usu sammu
ja kuuletuksite Jumala Sõnale.
Kinnitan, et see õnnistab teid.
Pärite tõotatud maa. Jumal on selle teile tõotanud.
Miks Iisraeli rahva vanem põlvkond ei pääsenud Tõotatud maale?
Kuna nad rääkisid halba tõotatud maast.
Vaid Joosua Nuuni poeg ja Kaaleb ütlesid:
"Vallutagem siiski see maa, sest Issand on selle meile andnud.
Issand annab meile maa, mis voolab piima ja mett.
Ärge vaid pange vastu temale."
Miks Kaaleb ja Joosua nii rääkisid?
Nende südamed olid valmis.
Joosua süda oli valmis, kuna ta oli pidevalt Moosesega.
Nii peame ka meie pidevalt Jeesuse kõrval püsima.
Jeesus on seesama eile, täna ja igavesti.
Ta andis oma Vaimu meid õpetama,
juhendama ja manitsema,
ning tooma meid Isa Jumala täiuslikku tahtesse.
Vaim näitab meile Messia eeskuju.
Näeme, milline Ta oli ja kuidas Ta käitus.
Meil on kõik, mida vajame, et elada puhaste südametega.
Võime rääkida Jumala Sõna ja siseneda tõotatud maale.
Kuid alistagem end Jumalale.
Siis suudate vastu panna kuradile, ja ta põgeneb.
Keegi ei saa teile vastu, kui alistate end Jumalale.
Jaakobuse 4:6 -
Aga ta annab veel suuremat armu; seepärast ta ütleb:
Jumal paneb vastu ülbeile, aga alandlikele annab armu!”
Kui alistate end ja võtate südamesse Jumala tahte,
teeb Jumala Sõna teie südameis oma püha tööd.
Investeerige iseennast ja oma usk Jumala Sõnasse.
Siis hakkate rääkima seda, mida Jumal tahab, et räägiksite.
Vabanete tagarääkimisest.
Kui räägite taga,
ütlete kaudselt, et olete teistest paremad.
See räägib südame uhkusest.
Jumal ei õnnista kunagi uhkeid.
Ta tahab õnnistada, kuid Tal on selleks teatud tingimused.
"Kui te kuuldes kuulete Issanda häält ..."
Paljast kuulmisest ei piisa,
vaid kuulata tuleb nii, et see juurdub meie ellu.
Peame tegutsema Jumala Sõna kohaselt
ja andma oma südamed sellele.
Siis räägime ka Jumala tahte kohaselt.
Jaakobuse 3:3 -
Kui me paneme aga hobusele suitsed suhu, et ta oleks meile kuulekas,
siis me juhime kogu hobust.
Ennäe, ka suuri ja rajutuulte aetud laevu
juhitakse väikese tüüriga sinna,
kuhu tüürimees tahab.
Nõnda on ka keel väike ihuliige,
aga kiitleb suurte asjade üle.
Kas sinu keel kiitleb?
Südamest lähtub see, mida suu räägib.
Hoolitsege ennekõike oma südame eest.
Jaakobuse 3:5 - "Ennäe kui väike tuli süütab suure metsa!
Ka keel on tuli. Keel, see ebaõigluse maailm,
on seatud meie ihuliikmete hulka nii, et see rüvetab kogu ihu."
Jeesus suri meie vaimude, hingede ja ihude eest.
Üks liige siiski rüvetab meid.
See on tõsine. Ma ei taha olla rüve, vaid puhas ja püha.
Selline, nagu Jumal tahab, et ma oleksin.
Keel "süütab põlema eluratta, nagu ta ise on süüdatud põrgust."
Jaakobuse 3:7 - "Igasuguste loomade ja lindude,
roomajate ja mereelajate loomust
suudab taltsutada ja ongi taltsutanud inimese loomus,
aga ükski inimene ei suuda taltsutada keelt."
Keelt ei suuda taltsutada, kui ei hoolitseta oma südame eest.
Kui süda pole puhas, ei saa seda olla ka keel.
Alustage siis südamest.
"Aga ükski inimene ei suuda taltsutada keelt,
seda kärsitut pahategijat, mis on tulvil surmavat mürki."
Vaatame, mida ütleb Saalomon Õpetussõnade 18. peatükis.
Ta oli targim mees maa peal.
Miks ta oli tark?
Kuna ta palus Jumalalt kuulekat südant.
Paluge teiegi kuulekat südant.
Õpetussõnad 18:20-21 -
"Oma suu viljast saab mehe kõht täis,
ta küllastub oma huulte saagist.
Surm ja elu on keele võimuses,
ja kes seda armastab, saab süüa selle vilja."
Keele võimuses on elu ja surm.
Mehe kõht saab täis ta oma suu viljast.
See tähendab seda, et muutute selleks, mida räägite.
Olete täis omaenda sõnu.
Kujutlege, kui räägite taga, vannute ja ropendate,
söödate nende sõnadega oma vaimu ja hinge.
Ja siis imestate raskuste üle ja miks end halvasti tunnete.
Sellepärast, et räägite halvasti.
Te ei räägi Jumala tahte kohaselt.
Teie sisemus on täis saasta.
Seepärast olete haigestunud ega suuda midagi.
On teine asi, kui räägite elu.
"Olen pannud sinu ette elu ja surma, õnnistuse ja needuse.
Siis vali elu ..." (5. Moosese 30:19)
Otsi elu ja võta see südamesse.
Mina olen tee, tõde ja elu, ütles Jeesus.
Nagu algul tõdesime, on Jeesus Jumala Sõna.
Kui räägime Jumala Sõna,
võtame tegelikult vastu Messias Jeesuse.
Kui võtame iga päev Jumala Sõna,
siis me ka räägime Jumala Sõna ehk Jeesust.
Jeesus oli inimeste valgus.
Kui võtame vastu Sõna ja hoiame seda oma südames,
toob see elu ja valgust, ja siis väljub see ka meie suust.
See aga täidab uuesti meie kõhu elu ja valgusega.
Surma ja pimeduse asemel elu ja valgusega.
Usun, et mõistate, mida räägin.
Veel kord: Kuna hommikutähe, koidiku poja, süda läks uhkeks,
ta uhkeldas ja ülbitses.
Jumal tõukas ta mäelt alla ja heitis ta taevast välja.
Jumal ütles, et Tema riigis pole ei uhkuse pattu
ega ka ühtki teist pattu.
Valmistuge siis jumalariigiks!
Võtke see oma südamesse ja suhu.
Tooge see oma ellu, peredesse ja kogudusse.
Lõpetuseks loen teile Jesaja 6:1-8.
Tahan jätta teiega need sõnad.
Sel aastal, kui kuningas Ussija suri,
nägin ma Issandat istuvat suurel ja kõrgel aujärjel,
ja tema kuue palistused ulatusid templi seinast seina.
Temast kõrgemal seisid seeravid; igaühel neist oli kuus tiiba:
kahega ta kattis oma palet, kahega ta kattis oma jalgu
ja kahega ta lendas.
Ja need hüüdsid üksteisele: Püha, püha, püha on vägede Issand!
Kogu maailm on täis tema au!”
Ja uksepiidad vabisesid hüüdjast häälest
ning koda täitus suitsuga. Ja ma ütlesin:
Häda mulle, sest ma olen kadunud! Sest olen roojane mees huultelt
ja elan roojaste huultega rahva keskel;
sellepärast et mu silmad on näinud kuningat, vägede Issandat.”
Siis lendas mu juurde üks seeravitest ja tal oli käes elav süsi,
mille ta oli pihtidega altarilt võtnud.
Ja ta puudutas mu suud ning ütles:
Vaata, see puudutas sinu huuli ja su süü on lahkunud
ning su patt lepitatud.”
Ja ma kuulsin Issanda häält küsivat:
Keda ma läkitan? Kes meilt läheks?”
Ja ma ütlesin: Vaata, siin ma olen, läkita mind!”
Vennad-õed,
laske Jumalal oma südamed ja suud puhastada!
Kõnelgu teie suu au Jumalale,
ja teist saavad Issanda saadikud ning teete Tema tahtmist.
Õnnistan teid Jeruusalemmast.
Andku meie Issand Jeesus teile armu, elu ja rahu!
Kirjutage meile, shalom!
Tõlge: Monika Jaaguri